जाति दा बंधन ते पंञैती दे फैसले गी पैह्ले पैंच लोकें गे त्रोड़ेआ ऐ। तंत्रिमा ठोले दा कटोआल नोख ते उचितदास, जिसदी चाल दनां बे-ढंगी दिखदे न, सोटे कन्ने पिट्ठै दी चमड़ी धरेड़ी सुटदे न। पर नोखे दी अपनी लाड़ी दा तलक राम लगनसिंह दे पुत्रै कन्ने ऐ ते उचितदास दीं कुड़ी दा सरन मैहतो कन्ने। पंचायती दा फैसला मते करी दस दिन लागू रेई सकदा ऐ। जद्दी-पुशती जेकड़े रस्म-रवाज ग्रां इच चलदे आवा करदे न, उनेईं इकै साहीं बदलना मुशकल ऐ। जिंदे कच्छ अपनी जगहा-ज़िमीं है-गंढी चार पैसे हैन, ओ बी अपने थारै दे रस्म-रवाज नेईं बदली सकदे।... बाबू टोले दे कुसकेड़े घरै दी गल्ल छपी-गुज्झी ऐ?... पैंच लोक पंञैती च बेहियै फैसला करी सकदे न। उस इच मुल्ल थोड़ा लगदा ऐ। पर पंञैत-फैसले कन्ने चुल्ली च अग्ग ते नेईं बली सकदी। पैंचें गी केह् पता जे इक मन धानें विचा किन्ने चौल निकलदे न। शास्त्र इच लिखे दा ऐ:- "जोरू-जमीन जोर की, नहीं तो किसी और की" पर, देह् दे जोरै कन्ने गै अजकल सब किश नेईं होई जन्दा। आखदे न, ‘जिसदी गण्ढी पैसा ऐ, उऐ ‘बोतल मिसर पैह्लवान! (मिथला दा बड़ा मशहूर पैह्लवान) ! उऐ सारें कशा जोराबर ऐ!’’